**Elnöki beszámló a 2012-es évről:**

**Bevezető:**

Eseménydús év áll mögöttünk. Sikeres és sikertelen próbálkozások, megtartott és forráshiány miatt elmaradt projektek egyaránt jellemezték az évet. Ami mindenképpen pozitívum, hogy sikerült kiépíteni azokat a személyes kapcsolatokat, melyek nélkülözhetetlenek számomra ahhoz, hogy valóságos és világos helyzetismeretem legyen az amatőrszínjátszók világáról, a legfontosabb kezdeményezésekről, a mögöttük álló személyekről, a minket segítő intézményekről, civil és nem civil szervezetekről. Ígértem programbeszédemben, hogy megpróbálom kitágítani az MSz-JSz kapcsolatait más, hasonló profilú szervezetekkel, egyesületekkel, személyekkel. A Magyar Versmondók Egyesületével, mint tagszervezetünkkel, eddig is kiváló kapcsolatokat ápoltunk, de az elmúlt egy évben szoros és élő kapcsolat alakult ki a Drámapedagógiai Társasággal (Weöres Sándor Országos Gyermekszínjátszó Találkozók) és az ODE-val is. Számos eseményükön, bemutatójukon vettem részt vendégként, zsűritagként.Erről, később részletesen is szólok.

**Pályázatok – a mumus**

Az év legnagyobb munkaterhét a pályázatírás-elszámolás jelentette számomra és segítőm **Nagy András László** elnökségi tag valamint**Nemeskéri Vera** önkéntes számára. Ebben a témában egyelőre nincs más, aki segítsen. Elképesztő mennyiségű adminisztrációval jár civil egyesületünk felszínen tartása a törvényesség zavaros vizein. Ha jól számolom, az elmúlt egy évben (májustól-májusig!) 10 különféle pályázatot adtunk be, számoltunk el, aztán „hiánypótoltunk”, megszerveztünk 8 regionális és egy Kárpát-medencei nagykonferenciát.

Szerény, az elvárhatónál bosszantóan kevesebb NKA támogatást kaptunk fesztiváljainkra (FESZT-FEST, Magyar Művek Szemléje), szépen a JÁTÉKOS-ra, semmit az IMPRO-ra, a NEA meg egyszerűen lenullázott bennünket tavaly is, idén is – sem mint civil szervezetet, sem pedig programjainkat nem tartották érdemesnek a támogatásra. Engedelmetekkel a jövőben ide már nem fogunk pályázni. Idén már beadtunk pályázatot (a NEA-n kívül) az NKA-hoz (FESZT-FEST, BELGÁK Fesztiválja), nyertünk újra a JÁTÉKOSRA (NKA - netes folyóirat), a Norvég Alaphoz a Kárpát-medencei Színjátszó Hálózat tovább építésére. (Lásd még: bevételi melléklet)

**Az elnökség**

Az elnökségünkben a kommunikáció és szellemi eszmecsere kitűnően működik, a tettek mezejéről viszont nem mondható el ugyanez. Nagy András Lászlón és **Solténszky Tiboron** kívül nem igazán érzem, hogy négy pár kezem is volna, amikor valamit meg kéne valósítani (regionális hálózati konferenciák, pályázatírás). Ezért is gondoltam arra, hogy kicsit átalakítanám az elnökséget. Továbbra is olyan embereket szeretnék magam mellett tudni, akik eddig is aktívan dolgoztak közvetlen köreikben, fontos dolgokat vittek végbe, akikkel napi kapcsolatban lehetek, és akik valóban szívügyüknek érzik, hogy ez a Szövetség fennmaradjon és tudjon egy kicsit előrébb lépni.

**Az infrastruktúráról:**

Jelenleg (még) van egy iroda (jelenlegi munkahelyem), ahol (szigorúan munkaidőn kívül!) intézzük ügyes bajos dolgainkat, van egy számítógép hálózat, van telefonunk, tulajdonképpen ide futnak be azok az információk, és azok az intéznivalók, amikkel foglalkoznunk kell. Ha innen elkerülünk, akkor majd kitaláljuk, hogyan tovább. Postánk és e mail levelezésünk a személyes címemre futnak, fussanak be továbbra is.

**Tagdíj fizetés, tagság:**

Jelenleg 73 regisztrált tagunk (csoportok, személyek, szervezetek) van, akik/amelyek 2012-ben befizették a tagdíjat. 2011-ben 80 taggal rendelkeztünk, tehát jelentős csökkenés nem tapasztalható. Számos új tagunk (kb 20) lett 2012-ben. Előre megfontolt szándékkal nem lépett ki senki (ez azt jelenti, hogy legalább negyven „lebegő” tagunk van, akik egy része „elfelejtett” tagdíjat fizetni, de még aktív. Sok, elismert és aktív tagunk még a 2012-es tagdíjjal is adósunk! Továbbra is áll az a szabály, hogy 2013.06.30-ig bezárólag kell rendezni az idei tagdíjat ahhoz, hogy a tagsági státusz ne kerüljön felfüggesztésre.A 2012-es tapasztalat az, hogy leginkább a fesztivál részvételkor és a minősítési igény felmerülésekor sűrűsödnek a belépések, illetve a tagsági díj befizetések. Tisztelet a kivételnek! (Lásd még: a bevételi melléklet)

**Kapcsolat építés**

***Hazai:***

Először az akkor még hivatalban lévő **L. Simon Lászlónak**kulturális államtitkárnak írtam egy levelet, amiben kértem, hogy üljünk le megbeszélni a szcéna ügyeit, legfőképpen azokat, melyekben eddig a Minisztérium az Intézettel együtt támogatta az amatőrszínjátszók reprezentatív fesztiváljait (Kazincbarcika, Adács, Balassagyarmat), nemzetközi szervezetekben való tagságát, és az ehhez kapcsolódó utazási- és szállásköltségekhez is hozzájárult. E levélben felajánlottam, hogy az MSz-JSz, amennyiben nincs más jelentkező, kész átvenni a gazda szerepét e két területen. Természetesen mindehhez valamiféle forrásra is szükségünk lenne. Levelem az azóta többször átnevezett (MMIKL, NKKI, NMI) Intézettnél **Dombi Ildikó** főosztályvezetőnéllandolt.

Tehát itt került sor a megbeszélésre, elsősorban a nagyfesztiválok sorsáról, és egy lehetséges együttműködésről (jelenleg az Intézetben nincs hivatalos és személyekhez köthető képviselete a területnek).Az ígéretes tárgyalás után, kérésre, elküldtem egy együttműködési tervezetet, amire azóta sem érkezett válasz.

***ODE – Országos Diákszínjátszó Egyesület***

Bár hivatalos együttműködési megállapodásunk nincs, de a gyakorlatban az elmúlt évben rendkívül jó személyes/szakmai kapcsolatok alakultak ki elsősorban a pécsi (Apolló Egyesület), a kecskeméti, a pápai (Teleszterion Színház és a Jókai Mór Művelődési Központ), az inárcsi és a miskolci műhelyekkel, központokkal.

***Független Előadó-művészeti Szövetség(FESZ) partnerség***

Formálisan, mint "szövetség" nem lépünk be továbbra sem (ezt egyénileg, vagy mint társulat bárki kezdeményezheti).Számítanak az információinkra, egyes projektekben a közös munkálkodásra (Pld. oktatás, szakmai táborok, zsűrik, minősítő szakemberek). Már idei hír, hogy a FESZ-en belül megalakul az Ifjúsági Szekció, melynek alakuló ülésére meghívást kaptunk.

***Thália Színház***: bár biztatóan indult a Bereményi Gézával folytatott tárgyalásom, de ennek végül is a szép ígéretek ellenére sem lett gyakorlati haszna azoknak a kiváló társulatoknak a számára , akiket bemutatásra ajánlottam neki. Ők inkább a függetlenekkel próbálkoznak…

**Színjátszás Határok Nélkül – konferencia sorozat a Kárpát-medencei rezidens halózat kialakítása érdekében**

2012. év legfontosabb célkitűzése a Kárpát-medencei regionális együttműködési hálózat kiépítésének megkezdése volt. Ehhez örvendetes módon komoly támogatást nyertünk az MMA pályázatán, sőt, még a miniszteri külön keretből is kaptunk némi pénzt.

Minden régióban felkértünk egy-egy nagy helyismerettel és kapcsolati hálóval rendelkező tagtársunkat, hogy vállaljon koordináló, szervező szerepet a kistérség illetve régió színjátszó életében, lépjen kapcsolatba az ottani szervezetekkel, lehetséges partnerekkel. Ettől a hálózattól, melyben a rezidensek teljesen önállóan dolgoznak majd, olyan, újszerű szakmai kapcsolati háló megszületését várjuk, amely fellendítené a kölcsönös együttműködéseket, közösségek találkozását - egyebek mellett - vendégjátékok formájában

Eddig megtartott regionális konferenciák:

2012. október 20.:Vasvár Ny.-Magyarország rezidens: **GergyeRezső**müv.h.ig

2012. november 4.:Inárcs Pest m.-Dél+Bács-Kiskun rezidens: **Balogh Ferenc**önk.képv.

2012. december 4. Csehimindszent Ny.Magyarország rezidens: Gergye Rezső müv.h.ig

2012. december 15.: Pápa Közép-Dunántúl rezidens: **Komáromi Sándor** (Teleszterion)

**2013. január 18-20.:Zenta „Határtalan Színjátszás Konferencia” (plenáris!)**itteni rezidensünk **Lódi Andrea**, a Vajdasági Magyar Művelődési Intézet munkatársa.

2013. április 06.: Őrsújfalu (SK) Győr-Soporon, Komárom-Esztergom m. és Szlovákia (ÉS!? Színház, és annak vezetői **Várady Kornélia** és **Szabó Csilla**

2013.április 20.: Miskolc – Észak-Kelet Magyarország **Püspöki Péter** és a Montázs Színház

2013.május 18. Derecske – Hajdú-Bihar és Szabolcs-Szatmár **Tálas Csilla**

**Köszönet nekik, hogy elfogadták felkérésünket, és hogy megszervezték a talkálkozókat!**

**És ahol még nincs meg** a hálózati pont: Dél Magyarország (Békés, Csongrád, Tolna, Baranya, Somogy megyék) Ez utóbbi kettőnél a pécsi Apolló Egyesület vezetője, **Tóth Zoltán**elfogadta felkérésünket.

Az év nagy eseménye volt a zentai konferencia, ahol a mintegy ötven résztvevő az alábbi zárónyilatkozatot fogadta el:

**ZENTAI ZÁRÓNYILATKOZAT**

A vajdasági Zentán 2013. január 18–20. között megtartott Határtalan Színjátszás Konferencián megjelent magyarországi, romániai, szerbiai, szlovákiai, szlovéniai és macedóniai magyar színjátszók, rendezők, színházi szakemberek, valamint színjátszó szervezetek, közművelődési szervezetek és intézmények képviselői kinyilvánítják azon szándékukat, hogy együttműködésüket a jövőben szorosabbra fűzzék az alábbi területeken:  
– az információk kölcsönös cseréje  
– szakmai képzés és továbbképzés  
– szakmai programok  
– fesztiválmeghívások, produkciók kiajánlása és forgalmazása  
– egymás programjainak kölcsönöstámogatása  
–közös pályázás a programok megvalósítása.

A konferencia kívánatosnak tartja a hálózat továbbépítését Ukrajna, Horvátország és Ausztria magyar anyanyelvű színjátszói körében.A Nemzeti Közművelődési és Közgyűjteményi Intézet és a Magyar Népművelők Egyesülete jelen lévő képviselői a civil szervezetek ezen törekvéseiben együttműködnek és támogatják.  
A konferencia résztvevői ismételten megfogalmazzák: kívánatosnak tartják, hogy a romániai és szlovákiai magyar színjátszók újjászervezzék országos szervezetüket. Ehhez a Magyar Szín-Játékos Szövetség felajánlja konzultációs segítségét, hogy lehetőséget teremtsen a Kárpát-medencében élő, magyar nyelvű színjátszók közös érdekképviseletére. A konferencia résztvevői megbízzák a Magyar Szín-Játékos Szövetséget, hogy a füleki konferencián megkezdetteket folytatva, a szilágycsehi és a zentai konferencia tapasztalatait felhasználva hívja össze a Kárpát-medencei magyar színjátszás helyzetét, aktuális feladatait számba vevő következő Határtalan Találkozót. Helyszínnek javasoljuk Kolozsvárt, szervezőpartnernek az Erdélyi Magyar Közművelődési Egyesületet (EMKE).

A fenti feladatok megvalósítása érdekében elvárjuk az egyetemes magyar színjátszás támogatását a kulturális szféra döntéshozóitól, szerveitől. Azt várjuk a kormányoktól, hogy az amatőr művészeti tevékeny-séget, mint a legnemesebb közösségi művelődési formát – azon belül a színjátszást – jelentőségének megfelelően kezeljék az egyetemes magyar játékszíni kultúra fennmaradása érdekében.

A fenti nyilatkozatot a konferencia valamennyi résztvevője (42 fő) egyetértően elfogadta.

***Fesztiválok – saját!***

***Magyar Művek Szemléje***

A XI. jubileumi Magyar Művek Szemléjére (MMSZ), 2012.december 8-9.-én került megrendezésre a Bakelit Multi Art Centerben.

Ez a fesztivál a Szövetség (illetve jogelődje, a Szabad Színjátszásért Egyesület) legnagyobb hagyományú rendezvénye, amelyet 1996 óta minden évben megrendezünk. E fórummal az öntevékeny színjátszókat arra kívánjuk ösztönözni, hogy minél több magyar művet mutassanak be, legyen az kortárs, klasszikus vagy saját mű.

Mivel az MMSZ-re idén is igen nagy számban érkeztek nevezések, ezért lett a három játszóhellyel rendelkező Bakelit Multi Art Centerlett a helyszín. Az MMSZ-re örvendetesen sokan neveztek. Az ország (Nagykállótól Körmendig, Miskolctól Pécsig), és a Kárpát-medence (Szilágycseh, Kraszna, Nána) sok tájáról, 23 társulat előadásának bemutatására került sor. Külön örömünkre szolgált, hogy fellépőink között voltak a hátrányos helyzetben élők (hajléktalanok, szellemi fogyatékosok, árvák, pszichiátriai gondozottak) társulatai is. Idén először nemzetközivé bővült kínálatunk azzal, hogy egy egyiptomi társulat Sarkadi Imre darabot mutatott be arab nyelven. Az előadásokat nagyszámú közönség látogatta.

***IMPRO***

**Improvizációs Fesztivál - Farsangi Rögtönzések 2012 február-március.**

A rendezvény sorozatot kilencedik alkalommal rendeztük meg, immár semmi támogatásból, a szervezők és a színjátszók lelkesedésére, szervező készségére támaszkodva.

A 2012-es fesztivál az alábbi helyszíneken került megrendezésre: Nyíregyháza – Alvégesi Művelődési Ház, Békéscsaba – Honvéd Művelődési Otthon, Budapest – Nemes Nagy Ágnes Művészeti Szakközépiskola, Vasvár – Nagy Gáspár Művelődési Központ, Gyöngyös – Mozaik Színkör, továbbá határainkon túl: Rév-Komárom (Szlovákia)- Gurigongo Symposion.

Az előzetes válogatókon az első két helyezett csapat kapott meghívást a Gyöngyösön, a Honvéd Klubban megrendezett döntőre, melynek házigazdája a helyi Mozaik Színkör volt.

Valamennyi találkozón, és a döntőn, játékvezetőként és zsűritagként a Szövetség által felkért, elismert szakemberek, előadó-művészek működtek közre, tiszteletdíj és útiköltség térítés nélkül. Valamennyi helyszínen partnereink önkéntesei segítették a szervezést és a lebonyolítást. Az IMPRO fesztivál sorozat mintegy 320 színjátszót és 1200 nézőt, továbbá mintegy 80 önkéntest mozgatott meg. Az idei IMPRO története példa értékű: Zentán, a hálózat konferencián jelentettük be, hogy az idén, támogatás hiányában, nem tudjuk megrendezni ezt a népszerű sorozatot. Az ott lévő együttes vezetők közfelkiáltással felajánlották, hogy ennek ellenére megszervezik a helyi döntőket, a gödöllői Clubszínház vezetője, Halász Tibor pedig felajánlotta, hogy ők, illetve a gödöllői Művészetek Háza mint házigazda megrendezi a döntőt. Mi vittük az okleveleket, utaztak – saját költségükön – szakembereink, több százan vettek részt az egyes impró elődöntőkön.

***FESZT-FEST***

2012.szeptember 15-16.

Az **MSz-JSz**az idén hatodik alkalommal rendezte meg a fesztivál győztes előadások fesztiválját. Itt a legfontosabb amatőrszínjátszó találkozók győztesei, díjazottjai mutatták be előadásaikat. Sok közülük méltán aspirálhat már arra, hogy a hazai és nemzetközi alternatív szcéna legjobbjai közé számítson.

Az előadások után és között szakmai beszélgetések zajlottak **Árkosi Árpád**, Jászai díjas rendező és **Czajlik József**, rendező, a Kassai Thália Színház igazgatója és **Regős János**MSz-JSz elnök konzultánsi részvételével. Ők ítélték oda az idei év legjobb előadásának járó **Paál István díjat**, melyet 2012-ben a **VMG Jövőképtelenek** c. revüje nyerte el **Somogyi Tamás** és **Perényi Balázs** rendezésében.

***Vendégségben más fesztiválokon:***

***Adács – Falusi Színjátszók Fesztiválja***

Az adácsi találkozó vállaltan réteg-fesztivál. Közönségét a település, illetve a környező települések lakossága adja, sok idős ember és gyerek van a nézők között. Buszokkal jönnek, és rendkívül kitartóak, olykor egyvégtében 4-5 előadást is megnéznek. Falusi emberek, akik általában a korán fekvés, korán keléshez vannak szokva. A kiírás szerint itt falun működő, vagy falusiaknak játszó városi társulatok mutatkoznak be. Itt **Tóth Zsuzsanna** és **Kiss László** társaságában, zsűritagként néztem végig a mezőnyt, és részesültem sok megkapó élményben.

***SZOFESZ- Szobaszínházak Fesztiválja (Gyöngyös)***

Lehetett találgatni, vajon mit jelent ez a talányosan új mozaikszó, SZOFESZ, mely nemrég bukkant fel Szövetségünk horizontján. Szociális Feszültség Elleni Szövetség? Szociálisan Feszült Színházak? Szofisztikált Előadók Szövetsége? Vagy talán a Szociálisan Felelős Színházak gyűltek össze ilyen címszó alatt Gyöngyösön? Manapság bármelyik mozaikszó használható volna egy színházi fesztivál rövidítéseként. De **Válik István** elnökségi tagunk most egészen másra gondolt!

Ő azon kevesek egyike, aki szinte minden amatőr színjátszó fesztiválon megjelenik, végignézi az előadásokat - függetlenül attól, hogy saját társulata, a Mozaik Színkör érdekelt-e vagy sem, részt vesz az előadások utáni beszélgetésekben, vitatkozik, hozzászól, figyel – egyszóval, aktív-provokatív részese minden eseménynek, ahol színjátszók jönnek össze.

Nem csoda hát, ha megérlelődött benne a gondolat, hogy valamilyen szempont alapján válogatni kezdjen,és fesztivált szervezzen saját városában, azon a helyszínen, ahol csoportjával dolgozik, az gyöngyösi Mátra Honvéd Kaszinóban.

***ODE-Kecskemét:***

Személyemben, első ízben voltam az ODE döntő vendége – köszönet érte a szervezőknek! -, és bár az MSz-JSz elnökségre készülve volt szerencsém néhány diákszínjátszó produkcióhoz, ilyen töménységben még nem szembesültem e korosztály legkiválóbb színjátszó csapataival.

***ŐSZI DIONÜSZIA – Pápa – Alternatív Alkotóközösségek Találkozója***

**Komáromi Sándor**, a Teleszterion színházi műhely vezetője, a Jókai Mór Művelődési Központtal együttműködve, hosszú távú és több irányban is nyitott színházi program megvalósításába kezdett Pápán. A szeptember 19-23. között megrendezett Őszi Dionüsziájuk ennek első kísérlete volt. Igyekeztek minden műfajban mozdulni-mozdítani, a lehető legtöbb szóba jöhető helyszínen, legyen az kocsma, utca, park, a Kékfestő Múzeum varázslatos kertje és ódon, XVIII századi üzemcsarnoka és szárítója. Szinte minden itt működő alkotó közösség megmutatkozhatott a gyermekszínjátszóktól a diákszínjátszókon át a Veszprémből ugyancsak ide költözött bábosok Pegazus Bábszínházig. A város fúvószenekara térzenét adott, az óvodapedagógusok mesekertet rendeztek be a gyerekeknek, volt hangszersimogató, a város képző- és médiaművészei pedig akció festészeti szeánszot tartottak az Erzsébet ligetben. Túlzás lenne ezrekről beszélni, de az a néhány száz ember, aki - így vagy úgy - az Őszi Dionüszia ünnep közelébe került, megérezhette a szándék nemességét, a megszólítás gesztusának őszinteségét. Különlegessége volt ennek a fesztiválnak, hogy a résztvevő négy csapat (Soltis, Inárcs35, Trainingspot, Teleszterion) nem csak előadásokkal mutatkozott be, hanem műhelymunkát is tartott egymás számára. A résztvevő csapatok száma, s vele a közös tréningeké is minden bizonnyal bővülni fog 2013-ban.

***Játékos- netes folyóirat***

Amit ígértünk a főszerkesztő úrral, Nagy András Lászlóval együtt: az elmúlt évben igyekeztünk minden MSz-JSz eseményről tudósítani, előtte is, utána is. Ez utóbbi – szándékaink szerint – részletes és elemző formában történt, sok új szerzőt bevonva. Szép számmal tudtuk közölni a szakmai viták anyagát is.

Hírt adtunk tárgyalásainkról (Minisztérium, MMIKL, társszakmai szervezetek pld. Független Előadóművészeti Szövetség), pályázati és fesztiválnevezési lehetőségekről bel- és külföldön. Fórumot teremtünk vitáinkhoz, kibeszélni valóinkhoz. Itt kérem Nagy András László főszerkesztőt, honlapunk gondozóját, hogy egészítse ki beszámolómat ebben a témakörben.

**Nagy András László:** Az eddigi 12 lapszámban mindösszesen 45, közte 4 határon túli szerző írásait publikáltuk. Leggyakrabban megjelent szerzők: Regős János (elnök) 8 cikk, Nagy András László (felelős szerkesztő) 6 cikk, 8 megjelenés, Formanek Csaba 8 cikk, Tóth Zsuzsanna 5 cikk, 7 megjelenés, Hodászi Ádám 5 cikk, 6 megjelenés, Komáromi Sándor 5 cikk, 6 megjelenés.

Ezen túl mintegy 600 fotót - többségében színjátszó előadások jeleneteit, szerzőink és interjúalanyaink fotóit - tettünk közzé.

28 fesztivál-beszámolót közöltünk (bennük száznál több előadás ismertetését és méltatását), 25 előadásról jelent meg önálló kritika, 11 tanulmány-illetve esszé jelent meg, 25 írás foglalkozott az amatőrszínjátszás közelmúltjával, továbbá „nagyinterjú” formájában 7 jelentős alkotót mutattunk be.

Fontosnak tartjuk, hogy 5, a színjátszás területén sikeresen működő szervezet mutatta be részletesen a tevékenységét.

Továbbra is várjuk cikkíróinkat!

**R.J.:** Köszönom, és akkor folytatom a

***Nemzetközi***  ügyeinkkel:

Itt nagy bajok vannak! Egyelőre – bár az **AITA/IATA**-ban tudomásul vették azt, hogy az Intézet, mint állami háttér szervezet, többé nem képviseli a magyar amatőr színjátszást, és elfogadta azt is, hogy szerepét az MSz-JSz vegye át. A baj „csak” az, hogy nem tudjuk miből befizetni az éves tagdíjat (680 € + 80 € CEC tagsági), és az idei monacói világkonferencián sem tudunk részt venni és szavazni (ez úti- és szállásköltséggel együtt kb. 1000 €). Na, ezek az összegek aztán már tényleg messze esnekaz általunk kifizethetőktől. Vagy – koldus módra – kérjük az ingyenes tagság lehetőségét? Minden esetre írtam egy szép levelet ez ügyben a miniszter úrnak, támogatást kérve. Válasz eddig még nem érkezett. Új meghívás is érkezett az **AMATEO** nevű nemzetközi szervezettől, mely május 13-án tartja plenáris konferenciáját Pomázon. Ezen szövetségünk képviseletében Solténszky Tibor és jómagam veszünk részt.

Új szolgáltatásként bevezettük, hogy honlapunkra rendszeresen föltesszük a nemzetközi fesztiválok, projektek és tréningek felhívásait, melyekre adott esetben szívesen írunk ajánlásokat.

***Pénzügyek:***

Szegénységünk továbbra is mesebeli. Ezt csak tetézi a sok elmaradt tagdíj befizetés! Pedig tudnotok kell, hogy jóformán ez az egyetlen működésre fordítható bevételünk.

Azért örvendetes tény, hogy 2011-ben a **2 357 000**-es bevétellel (ebből 2 millió. pályázati, 357 ezer tagdíj) szemben, 2012-ben **4 215150** Ft pályázati és egyéb bevétel, valamint 386 500 Ft (tagdí), összesen **4 601 350** Ft került a számlánkra.

Részletek a mellékelt bevételi beszámolóban.

**S.T.:** Hadd kérdezzem meg, hogy a beszámolóban bemutatott sarokszámok ugyanígy találhatók-e meg a Közhasznúsági jelentésben is, vagy az egy külön dokumentumban olvashatók?

**R.J.:** Az egy külön dokumentum, de a sarokszámok – természetesen – egyeznek.

Kérem, beszámolóm elfogadását.

Regős János

elnök

Budapest, 2013.05.18